โครงสร้างการจัดการ

โครงสร้างองค์กร ณ วันที่ 31 ธันวาคม 2553

[]

หมายเหตุ: บริษัทได้ว่าจ้างบริษัท เวล แพลนนิ่ง โซลูชั่น จำกัด
ซึ่งเป็นบุคคลภายนอกเพื่อทำหน้าที่หน่วยงานตรวจสอบภายในของบริษัท

คณะกรรมการของบริษัท

บริษัทมีคณะกรรมการทั้งหมด 3 ชุด ได้แก่ คณะกรรมการบริษัท คณะกรรมการบริหาร
และคณะกรรมการตรวจสอบ โดยมีรายชื่อคณะกรรมการแต่ละชุด และขอบเขตอำนาจหน้าที่
ดังต่อไปนี้

-   คณะกรรมการบริษัท ณ วันที่ 31 ธันวาคม 2553 คณะกรรมการบริษัทมีจำนวน 9 ท่าน ดังนี้

  -------- ----------------------------------- ---------------------------
  ลำดับที่                                        ตำแหน่ง
  ชื่อ-สกุล                                       

  1        นายสนั่น เอกแสงกุล                     ประธานกรรมการ

  2        นางสาวเพชรรัตน์ เอกแสงกุล              กรรมการ

  3        นายสนิท เอกแสงกุล                     กรรมการ

  4        นายวิชัย เอกแสงกุล                     กรรมการ

  5        นางสาวสิรินันท์ เอกแสงกุล                กรรมการ

  6        นางพิสมัย บุณยเกียรติ                    กรรมการอิสระ

  7        นายวิเทียน นิลดำ                       กรรมการอิสระ

  8        นายเจน วองอิสริยะกุล                   กรรมการอิสระ

  9        นางสาวทิพวรรณ อุทัยสาง                 กรรมการอิสระ
  -------- ----------------------------------- ---------------------------

กรรมการผู้มีอำนาจลงนาม

นายสนิท เอกแสงกุล หรือ นางสาวเพชรรัตน์ เอกแสงกุล หรือ นายสนั่น เอกแสงกุล หรือ
นายวิชัย เอกแสงกุล หรือนางสาวสิรินันท์ เอกแสงกุล
กรรมการสองในห้าคนนี้ลงลายมือชื่อร่วมกันและประทับตราสำคัญของบริษัท

ขอบเขตอำนาจหน้าที่ของคณะกรรมการบริษัท

คณะกรรมการมีอำนาจและหน้าที่และความรับผิดชอบในการจัดการบริษัท ให้เป็นไปตามกฎหมาย
วัตถุประสงค์และข้อบังคับของบริษัท
ตลอดจนมติของที่ประชุมผู้ถือหุ้นที่ชอบด้วยกฎหมายด้วยความซื่อสัตย์สุจริตและระมัดระวังรักษาผลประโยชน์ของบริษัท
โดยสรุปอำนาจหน้าที่และความรับผิดชอบที่สำคัญได้ดังนี้

1.  จัดให้มีการประชุมผู้ถือหุ้นเป็นการประชุมสามัญประจำปี ภายใน 4
    เดือนนับแต่วันสิ้นสุดรอบระยะเวลาบัญชี

2.  จัดให้มีการประชุมคณะกรรมการอย่างน้อย 3 เดือนต่อครั้ง

3.  จัดให้มีการทำงบดุลและงบกำไรขาดทุนของบริษัท ณ
    วันสิ้นสุดรอบระยะเวลาบัญชีของบริษัทซึ่งผู้สอบบัญชีตรวจสอบแล้ว
    และนำเสนอต่อที่ประชุมผู้ถือหุ้นเพื่อพิจารณาและอนุมัติ

4.  คณะกรรมการอาจมอบอำนาจให้กรรมการคนหนึ่งหรือหลายคนหรือบุคคลอื่นใดปฏิบัติการอย่างหนึ่งอย่างใดแทนคณะกรรมการได้
    โดยอยู่ภายใต้การควบคุมของคณะกรรมการหรืออาจมอบอำนาจ
    เพื่อให้บุคคลดังกล่าวมีอำนาจตามที่คณะกรรมการเห็นสมควรและภายในระยะเวลาที่คณะกรรมการเห็นสมควร
    ซึ่งคณะกรรมการอาจยกเลิกเพิกถอนเปลี่ยนแปลงบุคคลที่ได้รับมอบอำนาจหรืออำนาจนั้นได้เมื่อเห็นสมควร

  ทั้งนี้คณะกรรมการอาจมอบอำนาจให้คณะกรรมการบริหารมีอำนาจหน้าที่ในการปฏิบัติงานต่างๆ
  โดยมีรายละเอียดการมอบอำนาจตามขอบเขตอำนาจหน้าที่ของคณะกรรมการบริหาร
  ซึ่งการมอบอำนาจนั้นจะต้องไม่มีลักษณะเป็นการมอบอำนาจหรือมอบอำนาจช่วงที่ทำให้คณะกรรมการบริหารหรือผู้รับมอบอำนาจจากคณะกรรมการบริษัทสามารถอนุมัติรายการที่ตนหรือบุคคลที่อาจมีความขัดแย้ง
  มีส่วนได้เสียหรืออาจมีความขัดแย้งทางผลประโยชน์อื่นใดกับบริษัท หรือบริษัทย่อย
  (ตามที่นิยามไว้ในประกาศคณะกรรมการกำกับหลักทรัพย์และตลาดหลักทรัพย์)
  ยกเว้นเป็นการอนุมัติรายการที่เป็นไปตามนโยบายและหลักเกณฑ์ที่ที่ประชุมผู้ถือหุ้นหรือคณะกรรมการบริษัทพิจารณาอนุมัติไว้หรือเป็นการอนุมัติรายการที่เป็นไปตามปกติธุรกิจที่มีการกำหนดขอบเขตชัดเจน

5.  กำหนดเป้าหมาย แนวทาง นโยบาย แผนงานและงบประมาณของบริษัท
    ควบคุมกำกับดูแลการบริหารและการจัดการของคณะกรรมการบริหารให้เป็นไปตามนโยบายที่ได้รับมอบหมาย
    เว้นแต่ในเรื่องที่คณะกรรมการต้องได้รับมติอนุมัติจากที่ประชุมผู้ถือหุ้นก่อนการดำเนินการ
    อันได้แก่ เรื่องที่กฎหมายกำหนดให้ต้องได้รับมติอนุมัติจากที่ประชุมผู้ถือหุ้น เช่น การเพิ่มทุน
    การลดทุน การออกหุ้นกู้ หรือ การแก้ไขหนังสือบริคณห์สนธิหรือข้อบังคับ เป็นต้น

นอกจากนี้ คณะกรรมการยังมีขอบเขตหน้าที่ ดังนี้

1.  กำกับดูแลให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ อาทิ การทำรายการที่เกี่ยวโยงกัน
    และการซื้อหรือขายทรัพย์สินที่สำคัญตามกฎเกณฑ์ของตลาดหลักทรัพย์แห่งประเทศไทยหรือกฎหมายที่เกี่ยวข้องกับธุรกิจของบริษัท

2.  พิจารณาโครงสร้างการบริหารงาน แต่งตั้งคณะกรรมการบริหาร ประธานกรรมการบริหาร
    และคณะกรรมการอื่นตามความเหมาะสม

3.  ติดตามผลการดำเนินงานให้เป็นไปตามแผนงานและงบประมาณอย่างต่อเนื่อง

4.  กรรมการจะต้องไม่ประกอบกิจการอันมีสภาพอย่างเดียวกัน
    และเป็นการแข่งขันกับกิจการของบริษัท หรือเข้าเป็นหุ้นส่วนในห้างหุ้นส่วนสามัญ
    หรือเป็นหุ้นส่วนไม่จำกัดความรับผิดในห้างหุ้นส่วนจำกัด หรือเป็นกรรมการของบริษัทเอกชน
    หรือบริษัทอื่นที่ประกอบกิจการอันมีสภาพอย่างเดียวกัน
    และเป็นการแข่งขันกับกิจการของบริษัทไม่ว่าจะทำเพื่อประโยชน์ตนหรือเพื่อประโยชน์ผู้อื่น
    เว้นแต่จะได้แจ้งให้ที่ประชุมผู้ถือหุ้นทราบก่อนที่จะมีมติแต่งตั้ง

5.  กรรมการต้องแจ้งให้บริษัททราบโดยไม่ชักช้า
    หากมีส่วนได้เสียไม่ว่าโดยตรงหรือโดยอ้อมในสัญญาที่บริษัททำขึ้น
    หรือถือหุ้นหรือหุ้นกู้เพิ่มขึ้นหรือลดลงในบริษัทหรือบริษัทในเครือ

  ทั้งนี้ การมอบหมายอำนาจหน้าที่และความรับผิดชอบของคณะกรรมการบริษัทนั้น
  จะไม่มีลักษณะเป็นการมอบอำนาจหรือมอบอำนาจช่วงที่ทำให้คณะกรรมการบริษัทหรือผู้รับมอบอำนาจจากคณะกรรมการบริษัทสามารถอนุมัติรายการที่ตนหรือบุคคลที่อาจมีความขัดแย้ง
  มีส่วนได้เสีย หรืออาจมีความขัดแย้งทางผลประโยชน์อื่นใดกับบริษัท หรือบริษัทย่อย
  (ตามที่นิยามไว้ในประกาศคณะกรรมการกำกับหลักทรัพย์และตลาดหลักทรัพย์)
  ยกเว้นเป็นการอนุมัติรายการที่เป็นไปตามนโยบายและหลักเกณฑ์ที่ที่ประชุมผู้ถือหุ้นหรือคณะกรรมการบริษัทพิจารณาอนุมัติไว้หรือเป็นการอนุมัติรายการที่เป็นไปตามปกติธุรกิจที่มีการกำหนดขอบเขตอำนาจการอนุมัติไว้อย่างชัดเจน
  เช่น ลักษณะของรายการ วงเงินการอนุมัติ

-   คณะกรรมการบริหาร ณ วันที่ 31 ธันวาคม 2553 คณะกรรมการบริหารของบริษัทมีจำนวน 5
    ท่าน ดังนี้

  ---------- ------------------------------------- -----------------------
  ลำดับที่                                            ตำแหน่ง
  ชื่อ-สกุล                                           

  1          นายสนั่น เอกแสงกุล                       ประธาน

  2          นางสาวเพชรรัตน์ เอกแสงกุล                กรรมการบริหาร

  3          นายสนิท เอกแสงกุล                       กรรมการบริหาร

  4          นายวิชัย เอกแสงกุล                       กรรมการบริหาร

  5          นางสาวสิรินันท์ เอกแสงกุล                  กรรมการบริหาร
  ---------- ------------------------------------- -----------------------

ขอบเขตอำนาจหน้าที่ของคณะกรรมการบริหาร

คณะกรรมการบริหารมีอำนาจ หน้าที่
และความรับผิดชอบในการบริหารงานในเรื่องเกี่ยวกับการดำเนินงานตามปกติธุระและงานบริหารของบริษัท
กำหนดนโยบาย แผนธุรกิจ งบประมาณ โครงสร้างการบริหารงาน และอำนาจการบริหารต่าง ๆ
ของบริษัท หลักเกณฑ์ในการดำเนินธุรกิจให้สอดคล้องกับสภาพเศรษฐกิจ
เพื่อเสนอให้ที่ประชุมคณะกรรมการของบริษัทพิจารณาและอนุมัติและ/หรือให้ความเห็นชอบ
รวมตลอดถึงการตรวจสอบและติดตามผลการดำเนินงานของบริษัทตามนโยบายที่กำหนด
โดยสรุปอำนาจหน้าที่และความรับผิดชอบที่สำคัญได้ ดังนี้

1.  ดำเนินกิจการและบริหารกิจการของบริษัทตามวัตถุประสงค์ ข้อบังคับ นโยบาย ระเบียบ
    ข้อกำหนด คำสั่ง และมติของที่ประชุมคณะกรรมการ
    และ/หรือมติที่ประชุมผู้ถือหุ้นของบริษัททุกประการ

2.  พิจารณากำหนดนโยบาย ทิศทาง และกลยุทธ์ การดำเนินธุรกิจของบริษัท
    กำหนดแผนการเงินงบประมาณ การบริหารทรัพยากรบุคคล
    การลงทุนด้านเทคโนโลยีสารสนเทศ การขยายงาน การประชาสัมพันธ์
    และควบคุมกำกับดูแลให้การดำเนินงานของคณะทำงานที่แต่งตั้งบรรลุตามเป้าหมาย

3.  พิจารณาเรื่องการจัดสรรงบประมาณประจำปีตามที่ฝ่ายจัดการเสนอก่อนที่จะนำเสนอให้คณะกรรมการบริษัทพิจารณาและอนุมัติ
    รวมถึงการพิจารณาและอนุมัติการเปลี่ยนแปลง
    เพิ่มเติมงบประมาณรายจ่ายประจำปีในระหว่างที่ไม่มีการประชุมคณะกรรมการบริษัทและให้นำเสนอคณะกรรมการบริษัททราบในคราวต่อไป

4.  มีอำนาจพิจารณาอนุมัติ การใช้จ่ายเงินในการดำเนินการตามปกติธุรกิจของบริษัท เช่น
    การจัดซื้อทรัพย์สิน วัตถุดิบ เครื่องจักร ยานพาหนะ ฯลฯ
    ในวงเงินสำหรับแต่ละรายการไม่เกิน 30 ล้านบาท

5.  อนุมัติการใช้จ่ายเงินลงทุนที่สำคัญ ๆ
    ที่ได้กำหนดไว้ในงบประมาณรายจ่ายประจำปีตามที่จะได้รับมอบหมายจากคณะกรรมการบริษัท
    หรือตามที่คณะกรรมการบริษัทได้เคยมีมติอนุมัติในหลักการไว้แล้ว

6.  มีอำนาจพิจารณาอนุมัติการกู้ยืมเงิน การจัดหาวงเงินสินเชื่อ หรือการออกตราสารหนี้
    รวมถึงการให้หลักประกัน การค้ำประกันเงินกู้หรือสินเชื่อ หรือการขอสินเชื่อใด ๆ ของบริษัท
    ในวงเงินไม่เกิน 50 ล้านบาท

7.  เป็นที่ปรึกษาฝ่ายจัดการในเรื่องนโยบายด้านการเงิน การตลาด การบริหารบุคคล
    และด้านการปฏิบัติการอื่นๆ

8.  กำหนดโครงสร้างองค์กร อำนาจการบริหารองค์กร รวมถึงการแต่งตั้ง การว่าจ้าง
    การโยกย้าย การกำหนดเงินค่าจ้าง ค่าตอบแทน โบนัสพนักงานระดับผู้บริหาร
    และการเลิกจ้าง

9.  ให้มีอำนาจในการมอบอำนาจให้กรรมการคนหนึ่ง หรือหลายคน
    หรือบุคคลอื่นใดปฏิบัติการอย่างหนึ่งอย่างใด โดยอยู่ภายใต้การควบคุมของคณะกรรมการบริหาร
    หรืออาจมอบอำนาจเพื่อให้บุคคลดังกล่าว มีอำนาจตามที่คณะกรมการบริหารเห็นสมควร
    และภายในระยะเวลาที่เห็นสมควร ซึ่งคณะกรรมการอาจยกเลิก เพิกถอน เปลี่ยนแปลง
    หรือแก้ไข บุคคลที่ได้รับมอบอำนาจ หรืออำนาจนั้นๆ ได้เห็นสมควร

10. ดำเนินการอื่นใด ๆ ตามที่คณะกรรมการบริษัทมอบหมายเป็นคราว ๆ ไป

  ทั้งนี้ การมอบหมายอำนาจหน้าที่และความรับผิดชอบของคณะกรรมการบริหารนั้น
  จะไม่มีลักษณะเป็นการมอบอำนาจหรือมอบอำนาจช่วงที่ทำให้ผู้รับมอบอำนาจสามารถอนุมัติรายการที่ตนหรือบุคคลที่อาจมีความขัดแย้ง
  มีส่วนได้เสีย หรืออาจมีความขัดแย้งทางผลประโยชน์อื่นใดกับบริษัทหรือบริษัทย่อย
  (ตามที่นิยามไว้ในประกาศ กลต.)
  ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรรมการบริษัท
  และ/หรือที่ประชุมผู้ถือหุ้น (แล้วแต่กรณี)
  เพื่อพิจารณาและอนุมัติรายการตามที่ข้อบังคับของบริษัทหรือบริษัทย่อยหรือกฎหมายที่เกี่ยวข้องกำหนด
  (แล้วแต่กรณี)
  ยกเว้นเป็นการอนุมัติรายการที่เป็นไปตามปกติธุรกิจที่มีการกำหนดขอบเขตอำนาจการอนุมัติไว้อย่างชัดเจน
  เช่น ลักษณะของรายการ วงเงินการอนุมัติ

-   กรรมการตรวจสอบ ณ วันที่ 31 ธันวาคม 2553 กรรมการตรวจสอบของบริษัทมีจำนวน 4
    ท่าน ดังนี้

  --------- ------------------------------ ------------------------------
  ลำดับที่                                    ตำแหน่ง
  ชื่อ-สกุล                                   

  1         นางพิสมัย บุณยเกียรติ               ประธานกรรมการตรวจสอบ

  2         นายวิเทียน นิลดำ                  กรรมการตรวจสอบ

  3         นายเจน วองอิสริยะกุล              กรรมการตรวจสอบ

  4         นางสาวทิพวรรณ อุทัยสาง            กรรมการตรวจสอบ
  --------- ------------------------------ ------------------------------

ขอบเขตอำนาจหน้าที่ของคณะกรรมการตรวจสอบ

คณะกรรมการตรวจสอบมีขอบเขต หน้าที่ และความรับผิดชอบ
ตามที่ได้รับมอบหมายจากคณะกรรมการ รวมทั้งการรายงานต่อคณะกรรมการดังต่อไปนี้

1.  สอบทานให้บริษัทมีการรายงานทางการเงินอย่างถูกต้องและเปิดเผยอย่างเพียงพอ
    โดยการประสานงานกับผู้สอบบัญชีภายนอกและผู้บริหารที่รับผิดชอบจัดทำรายงานทางการเงินทั้งรายไตรมาสและประจำปี
    ทั้งนี้คณะกรรมการตรวจสอบอาจเสนอแนะให้ผู้สอบบัญชีสอบทานหรือตรวจสอบรายการใด ๆ
    ที่เห็นว่าจำเป็นและเป็นเรื่องสำคัญในระหว่างการตรวจสอบบัญชีของบริษัทได้

2.  สอบทานการปฏิบัติของบริษัทให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

3.  พิจารณารายการเกี่ยวโยงกัน หรือรายการที่อาจจะมีความขัดแย้งทางผลประโยชน์
    และเปิดเผยข้อมูลให้เป็นไปตามกฎหมายและข้อกำหนดของตลาดหลักทรัพย์แห่งประเทศไทย
    เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

4.  สอบทานให้บริษัทมีระบบการควบคุมภายในและการตรวจสอบภายในที่มีความเหมาะสมและมีประสิทธิผล
    โดยสอบทานร่วมกับผู้สอบบัญชีภายนอกและผู้ตรวจสอบภายใน

5.  พิจารณาคัดเลือกและเสนอแต่งตั้งผู้สอบบัญชีของบริษัท
    รวมถึงพิจารณาเสนอค่าตอบแทนของผู้สอบบัญชี โดยคำนำถึงความน่าเชื่อถือ
    ความเพียงพอของทรัพยากร และปริมาณงานตรวจสอบของสำนักงานตรวจสอบบัญชีนั้น
    รวมถึงประสบการณ์ของบุคคลากรที่ได้รับมอบหมายให้ทำการตรวจสอบบัญชีของบริษัท
    รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมอย่างน้อยปีละ 1 ครั้ง

6.  ปฏิบัติการอื่นใดตามที่คณะกรรมการบริษัทมอบหมาย และคณะกรรมการตรวจสอบเห็นชอบด้วย
    เช่น ทบทวนนโยบายการบริหารทางการเงินและการบริหารความเสี่ยง
    ทบทวนการปฏิบัติตามจรรยาบรรณทางธุรกิจของผู้บริหาร
    ทบทวนร่วมกับผู้บริหารของบริษัทในรายงานสำคัญ ๆ
    ที่ต้องเสนอต่อสาธารณชนตามที่กฎหมายกำหนด ได้แก่
    บทรายงานและการวิเคราะห์ของฝ่ายบริหาร เป็นต้น

7.  จัดทำรายงานกิจกรรมของคณะกรรมการตรวจสอบ
    โดยเปิดเผยไว้ในรายงานประจำปีของบริษัท
    ซึ่งรายงานดังกล่าวลงนามโดยประธานกรรมการตรวจสอบ
    รายการดังกล่าวควรประกอบด้วยข้อมูลดังต่อไปนี้

-   ความเห็นเกี่ยวกับกระบวนการจัดทำและการเปิดเผยข้อมูลในรายงานทางการเงินของบริษัทถึงความถูกต้อง
    ครบถ้วน เป็นที่เชื่อถือได้

-   ความเห็นเกี่ยวกับความเพียงพอของระบบการควบคุมภายในของบริษัท

-   เหตุผลที่เชื่อว่าผู้สอบบัญชีของบริษัทเหมาะสมที่จะได้รับการแต่งตั้งต่อไปอีกวาระหนึ่ง

-   ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์ข้อกำหนดของตลาดหลักทรัพย์
    หรือกฎหมายที่เกี่ยวข้องกับธุรกิจของบริษัท

-   รายงานอื่นใดที่เห็นว่าผู้ถือหุ้นและผู้ลงทุนทั่วไปควรทราบ
    ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

8.  รายงานการดำเนินงานของคณะกรรมการตรวจสอบให้คณะกรรมการทราบอย่างน้อยปีละหนึ่งครั้ง

9.  มีอำนาจในการดำเนินการตรวจสอบและสอบสวนตามที่จำเป็นในเรื่องต่าง ๆ
    รวมถึงการแสวงหาความเห็นที่เป็นอิสระจากที่ปรึกษาทางวิชาชีพอื่นใด
    เมื่อเห็นว่าจำเป็นด้วยค่าใช้จ่ายของบริษัท
    เพื่อให้การปฏิบัติงานภายใต้หน้าที่ความรับผิดชอบสำเร็จลุล่วงด้วยดี

คุณสมบัติของกรรมการอิสระ/กรรมการตรวจสอบ

1.  ถือหุ้นไม่เกินร้อยละ 1 ของทุนชำระแล้วของบริษัท บริษัทในเครือ บริษัทร่วม
    หรือบริษัทที่เกี่ยวข้อง ทั้งนี้ให้นับรวมหุ้นที่ถือโดยผู้ที่เกี่ยวข้องด้วย

2.  เป็นกรรมการที่ไม่มีส่วนร่วมในการบริหารงานในบริษัท บริษัทในเครือ บริษัทร่วม
    และบริษัทที่เกี่ยวข้อง หรือผู้ถือหุ้นรายใหญ่ของบริษัท

3.  เป็นกรรมการที่ไม่เป็นลูกจ้าง พนักงาน หรือที่ปรึกษาที่ได้รับเงินเดือนประจำจากบริษัท
    บริษัทในเครือ บริษัทร่วม บริษัทที่เกี่ยวข้อง หรือผู้ถือหุ้นรายใหญ่ของบริษัท เช่น
    กรรมการผู้จัดการ (Chief Executive Officer) ของบริษัท
    ไม่สามารถเป็นกรรมการตรวจสอบได้
    เนื่องจากกรรมการผู้จัดการเป็นผู้รับผิดชอบโดยตรงต่อการบริหาร เป็นต้น

4.  เป็นกรรมการที่ไม่มีผลประโยชน์หรือส่วนได้เสียไม่ว่าทางตรงหรือทางอ้อม
    ทั้งในด้านการเงินและการบริหารงานของบริษัท บริษัทในเครือ บริษัทร่วม
    หรือผู้ถือหุ้นรายใหญ่ของบริษัท

5.  เป็นกรรมการที่ไม่มีผลประโยชน์หรือส่วนได้เสียในลักษณะข้างต้นมาก่อนในระยะเวลา 1 ปี
    ก่อนได้รับการแต่งตั้งเป็นกรรมการตรวจสอบ
    เว้นแต่คณะกรรมการบริษัทได้พิจารณาอย่างรอบคอบแล้วเห็นว่า
    การเคยมีผลประโยชน์หรือส่วนได้เสียนั้นจะไม่มีผลกระทบต่อการปฏิบัติหน้าที่และการให้ความเห็นที่เป็นอิสระ

6.  เป็นกรรมการที่ไม่ใช่เป็นผู้เกี่ยวข้องหรือญาติสนิทของผู้บริหารหรือผู้ถือหุ้นรายใหญ่ของบริษัท

7.  เป็นกรรมการที่ไม่ได้รับการแต่งตั้งขึ้นเป็นตัวแทนเพื่อรักษาผลประโยชน์ของกรรมการบริษัท
    ผู้ถือหุ้นรายใหญ่ หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่ของบริษัท

8.  สามารถปฏิบัติหน้าที่ แสดงความเห็น
    หรือรายงานผลการปฏิบัติงานตามหน้าที่ที่ได้รับมอบหมายจากคณะกรรมการบริษัท
    โดยไม่อยู่ภายใต้การควบคุมของผู้บริหาร หรือผู้ถือหุ้นรายใหญ่ของบริษัท รวมทั้งผู้ที่เกี่ยวข้อง
    หรือญาติสนิทของบุคคลดังกล่าว

ความเป็นอิสระ

1.  ความเห็นที่เป็นอิสระ หมายความว่า
    การแสดงความเห็นหรือรายงานได้อย่างเสรีตามภารกิจที่ได้รับมอบหมาย
    โดยไม่ต้องคำนึงถึงผลประโยชน์ใดๆ ที่เกี่ยวกับทรัพย์สินหรือตำแหน่งหน้าที่
    และไม่ตกอยู่ภายใต้อิทธิพลของบุคคลหรือกลุ่มบุคคลใด รวมถึงไม่มีสถานการณ์ใดๆ
    ที่จะมาบีบบังคับให้ไม่สามารถแสดงความเห็นได้ตามที่พึงจะเป็น

2.  กรณีที่ถือว่าปฏิบัติภารกิจโดยขาดความเป็นอิสระ เช่น
    กรรมการตรวจสอบอยู่ภายใต้อิทธิพลของกรรมการบริษัท ผู้บริหาร เจ้าหน้าที่ของบริษัท เป็นต้น
    ไม่ว่าจะด้วยความคุ้นเคย ความเกรงใจ หรือด้วยเหตุผลใดๆ
    ที่ส่งผลให้การปฏิบัติภารกิจเป็นไปตามความต้องการของบุคคลหรือกลุ่มบุคคลเหล่านั้น
    จนทำให้เกิดเหตุการณ์ ดังนี้

    -   ละเว้นไม่ปฏิบัติภารกิจตามที่ได้รับมอบหมาย

    -   ยอมรับข้อเสนอหรือกระทำการใดๆ
        ในสิ่งที่ไม่ควรกระทำและมีผลทำให้บริษัทและผู้ถือหุ้นเสียหาย
        หรือสูญเสียผลประโยชน์ที่ควรจะได้รับ

    -   ไม่แสดงความเห็น หรือไม่เสนอรายงานต่อคณะกรรมการ
        หรือต่อผู้ถือหุ้นอย่างตรงไปตรงมา

    -   ไม่มีการประสานงาน ปรึกษาหารือ หรือไม่ให้ความร่วมมือกับกรรมการ ฝ่ายบริหาร
        หรือเจ้าหน้าที่ของบริษัทที่ตนปฏิบัติภารกิจอยู่

3.  รายการที่อาจถือว่าไม่มีผลกระทบต่อการปฏิบัติหน้าที่และการให้ความเห็นที่เป็นอิสระของกรรมการตรวจสอบ

4.  รายการระหว่างกรรมการตรวจสอบหรือผู้ที่เกี่ยวข้องกับกรรมการตรวจสอบที่กระทำกับบริษัท
    บริษัทในเครือ บริษัทร่วม
    หรือผู้ถือหุ้นรายใหญ่ของบริษัทเกี่ยวกับการได้มาหรือจำหน่ายสินค้าหรือบริการตามเงื่อนไข ดังนี้

    -   การได้มาหรือจำหน่ายสินค้าหรือบริการนั้น
        อยู่บนพื้นฐานของการดำเนินธุรกิจปกติและเป็นเงื่อนไขการค้าโดยทั่วไปที่กำหนด
        โดยมีหลักเกณฑ์ชัดเจนและเป็นที่เปิดเผย

    -   ราคาสินค้าหรือบริการ เทียบเคียงได้กับราคาสินค้าหรือค่าบริการที่ให้ลูกค้ารายอื่น

5.  ความช่วยเหลือทางการเงินที่กรรมการตรวจสอบหรือผู้ที่เกี่ยวข้องกับกรรมการตรวจสอบได้รับจากบริษัท
    บริษัทย่อย บริษัทร่วม บริษัทที่เกี่ยวข้อง
    หรือผู้ถือหุ้นรายใหญ่ของบริษัทที่เป็นธุรกิจปกติในฐานะเป็นสถาบันการเงิน

6.  รายการใดๆ ที่เข้าข่ายรายการที่เกี่ยวโยงกัน
    ซึ่งได้ดำเนินการตามข้อกำหนดของตลาดหลักทรัพย์ฯ
    ที่เกี่ยวข้องแล้วรายการอื่นตามที่ตลาดหลักทรัพย์ฯกำหนด

คณะผู้บริหารของบริษัท

คณะผู้บริหารของบริษัท ณ วันที่ 31 ธันวาคม 2553 ประกอบด้วยผู้บริหารจำนวน 11 ท่าน ดังนี้

+------+----------------------------+---------------------------+-----+
| ล    |                            | ตำแหน่ง                    |     |
| ำดับที่ |                            |                           |     |
| ชื่อ   |                            |                           |     |
| -สกุล |                            |                           |     |
+------+----------------------------+---------------------------+-----+
| 1    | นายสนั่น เอกแสงกุล            | ประธานเจ้าหน้าที่บริหาร        |     |
+------+----------------------------+---------------------------+-----+
| 2    | นางสาวเพชรรัตน์ เอกแสงกุล     | กรรมการผู้จัดการ             |     |
+------+----------------------------+---------------------------+-----+
| 3    | นายสนิท เอกแสงกุล            | รองกรรมการผู้จัดการ          |     |
+------+----------------------------+---------------------------+-----+
| 4    | นายวิชัย เอกแสงกุล            | รองกรรมการผู้จัดการ          |     |
+------+----------------------------+---------------------------+-----+
| 5    | นายม่ำ อรรณพพงศ์             | รองกรรมการผู้จัดการ          |     |
+------+----------------------------+---------------------------+-----+
| 6    | นางสาวสิรินันท์ เอกแสงกุล       | ผู้ช่วยกรรมการผู้จัดการ         |     |
+------+----------------------------+---------------------------+-----+
| 7    | นายณัฐพล เอกแสงกุล           | ผู้ช่วยกรรมการผู้จัดการ         |     |
|      |                            |                           |     |
|      |                            | รักษาการ                   |     |
|      |                            | ผู้จัดการฝ่ายบริหารทรัพยากรมนุษย์ |     |
+------+----------------------------+---------------------------+-----+
| 8    | นางสาวศิริภรณ์ ชูเชิด           | ผู้จัดการฝ่ายผลิตภัณฑ์           |     |
+------+----------------------------+---------------------------+-----+
| 9    | นางวิไลวรรณ มิตรภานนท์        | ผู้จัดการฝ่ายจัดซื้อ             |     |
+------+----------------------------+---------------------------+-----+
| 10   | นายชยุต เสรีรักษ์              | ผู้จัดการฝ่ายบัญชี              |     |
+------+----------------------------+---------------------------+-----+
| 11   | นางสาวพรรณพิมล บุญญภิญโญ      | ผู้จัดการฝ่ายการเงิน           |     |
+------+----------------------------+---------------------------+-----+

การสรรหากรรมการบริษัท กรรมการอิสระ กรรมการตรวจสอบ และผู้บริหาร

การคัดเลือกบุคคลเข้ารับการแต่งตั้งเป็นกรรมการและผู้บริหารจะพิจารณาจากคุณสมบัติ ความรู้
ความสามารถ ประสบการณ์ และเวลาที่จะเข้าร่วมประชุมกับคณะกรรมการบริษัทโดยสม่ำเสมอ
ทั้งนี้ที่ประชุมผู้ถือหุ้นจะเป็นผู้แต่งตั้งกรรมการโดยใช้เสียงข้างมากตามหลักเกณฑ์และวิธีการต่อไปนี้

1.  ผู้ถือหุ้นคนหนึ่งมีคะแนนเสียงเท่ากับจำนวนหุ้นที่ตนถืออยู่ โดยถือว่า หนึ่งหุ้นต่อหนึ่งเสียง

2.  ในการเลือกตั้งกรรมการบริษัท วิธีการออกเสียงลงคะแนน
    อาจใช้การลงคะแนนเสียงให้แก่ผู้ได้รับการเสนอชื่อเป็นรายบุคคล
    หรือหลายคนในคราวเดียวกันแล้วแต่ที่ประชุมผู้ถือหุ้นจะเห็นสมควร
    แต่ในการออกเสียงลงคะแนนหรือมีมติใด ๆ
    ผู้ถือหุ้นแต่ละคนจะใช้สิทธิตามคะแนนเสียงที่มีอยู่ทั้งหมดตามข้อ 1
    แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

3.  การออกเสียงลงคะแนนเพื่อการเลือกตั้งกรรมการ จะต้องเป็นไปตามคะแนนเสียงส่วนใหญ่
    หากมีคะแนนเสียงเท่ากัน ให้ผู้ที่เป็นประธานที่ประชุมมีเสียงชี้ขาดเพิ่มขึ้นอีกหนึ่งเสียง

ขอบเขตอำนาจหน้าที่ของกรรมการผู้จัดการ

กรรมการผู้จัดการมีอำนาจหน้าที่และความรับผิดชอบในการบริหารงานในเรื่องเกี่ยวกับการดำเนินงานตามปกติธุระและงานบริหารของบริษัท
โดยสรุปอำนาจหน้าที่และความรับผิดชอบที่สำคัญได้ดังนี้

1.  ควบคุมดูแลการดำเนินกิจการและ/หรือบริหารงานประจำวันของบริษัท

2.  ดำเนินการหรือปฏิบัติงานให้เป็นไปตามนโยบาย
    แผนงานและงบประมาณที่ได้รับอนุมัติจากคณะกรรมการและ/หรือคณะกรรมการบริหารของบริษัท

3.  เป็นผู้รับมอบอำนาจของบริษัทในการบริหารกิจการของบริษัทให้เป็นตามวัตถุประสงค์ ข้อบังคับ
    นโยบาย ระเบียบ ข้อกำหนด คำสั่ง
    มติที่ประชุมผู้ถือหุ้นและ/หรือมติที่ประชุมคณะกรรมการและ/หรือคณะกรรมการบริหารของบริษัททุกประการ

4.  มีอำนาจในการมอบอำนาจช่วงและ/หรือมอบหมายให้บุคคลอื่นปฏิบัติงานเฉพาะอย่างแทนได้
    โดยการมอบอำนาจช่วงและ/หรือการมอบหมายดังกล่าวให้อยู่ภายใต้ขอบเขตแห่งการมอบอำนาจตามหนังสือมอบอำนาจ
    และ/หรือให้เป็นไปตามระเบียบ ข้อกำหนด หรือคำสั่งที่คณะกรรมการของบริษัท
    และ/หรือบริษัทได้กำหนดไว้

5.  ติดตามและประเมินผลการดำเนินงานของบริษัทอย่างสม่ำเสมอ
    เพื่อป้องกันความเสี่ยงจากปัจจัยต่าง ๆ ไม่ว่าภายในและภายนอกบริษัท

6.  พิจารณาการเข้าทำสัญญาเกี่ยวกับธุรกิจของบริษัท และสัญญาต่าง ๆ
    ซึ่งเป็นผลประโยชน์ต่อกิจการของบริษัท รวมทั้งกำหนดขั้นตอนและวิธีการจัดทำสัญญาดังกล่าว
    เพื่อนำเสนอต่อคณะกรรมการบริหารและ/หรือคณะกรรมการบริษัท

7.  มีอำนาจพิจารณาอนุมัติการใช้จ่ายเงินในการดำเนินการ ตามปกติธุรกิจของบริษัท เช่น
    การติดต่อเรื่องบัญชีเงินฝากกับธนาคาร
    การจัดซื้อวัตถุดิบในการผลิตในวงเงินสำหรับแต่ละรายการไม่เกิน 10 ล้านบาท

8.  พิจารณาจัดสรร เงินบำเหน็จ เงินรางวัล หรือผลตอบแทนต่างๆ
    ซึ่งได้รับอนุมัติจากคณะกรรมการบริษัทแล้วแก่พนักงานหรือลูกจ้างของบริษัท หรือบุคคลใดๆ
    ที่กระทำกิจการให้บริษัท

9.  มีอำนาจพิจารณาว่าจ้างพนักงาน และบรรจุแต่งตั้ง ตลอดจนการโอน
    โยกย้ายข้ามสายงาน/ฝ่าย/แผนก หรือการพ้นจากการเป็นพนักงาน กำหนดอัตราค่าจ้าง
    ค่าตอบแทน เงินโบนัส รวมถึงสวัสดิการ
    เกี่ยวกับพนักงานทั้งหมดของบริษัทยกเว้นพนักงานระดับผู้บริหาร

10. มีอำนาจ ออกคำสั่ง ระเบียบ ประกาศ บันทึก
    เพื่อให้การปฏิบัติงานเป็นไปตามนโยบายและผลประโยชน์ของบริษัท และเพื่อรักษาระเบียบ
    วินัย การทำงานภายในองค์กร

11. ปฏิบัติหน้าที่อื่นๆ ตามที่ได้รับมอบหมาย จากคณะกรรมการบริษัทเป็นคราว ๆ ไป

ทั้งนี้ การมอบหมายอำนาจหน้าที่และความรับผิดชอบของกรรมการผู้จัดการนั้น
จะไม่มีลักษณะเป็นการมอบอำนาจหรือมอบอำนาจช่วงที่ทำให้กรรมการผู้จัดการหรือผู้รับมอบอำนาจจากกรรมการผู้จัดการสามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์อื่นใดกับบริษัท หรือบริษัทย่อย
(ตามที่นิยามไว้ในประกาศคณะกรรมการกำกับหลักทรัพย์และตลาดหลักทรัพย์)
ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรรมการบริษัท
และ/หรือที่ประชุมผู้ถือหุ้น (แล้วแต่กรณี)
เพื่อพิจารณาและอนุมัติรายการดังกล่าวตามที่ข้อบังคับของบริษัทหรือบริษัทย่อยหรือกฎหมายที่เกี่ยวข้องกำหนด
(แล้วแต่กรณี) ยกเว้นเป็นการอนุมัติรายการที่

เป็นไปตามปกติธุรกิจที่มีการกำหนดขอบเขตอำนาจการอนุมัติไว้อย่างชัดเจน เช่น
ลักษณะของรายการ วงเงินการอนุมัติ

ค่าตอบแทนกรรมการและผู้บริหาร

ค่าตอบแทนกรรมการบริษัท

  หน่วย : บาท

+-------------------------+--------------+--------------+--------------+
| กรรมการบริษัท             | 2553         | 2552         | 2551         |
+-------------------------+--------------+--------------+--------------+
| เบี้ยประชุม                | 365,000      | 460,000      | 400,000      |
|                         |              |              |              |
| โบนัส                    | 920,000      | 920,000      | 920,000      |
+-------------------------+--------------+--------------+--------------+
| รวม                     | 1,285,000    | 1,380,000    | 1,320,000    |
+-------------------------+--------------+--------------+--------------+

ค่าตอบแทนกรรมการบริษัท ประจำปี 2553

  หน่วย : บาท

  ------- --------------------- ---------------------------------- -----------
  ลำดับที่   ชื่อ-สกุล                ตำแหน่ง                             จำนวนเงิน

  1       นายสนั่น เอกแสงกุล       ประธานกรรมการ                      160,000

  2       นางสาวเพชรรัตน์         กรรมการ                            120,000
          เอกแสงกุล                                                 

  3       นายสนิท เอกแสงกุล       กรรมการ                            120,000

  4       นายวิชัย เอกแสงกุล       กรรมการ                            120,000

  5       นางสาวสิรินันท์ เอกแสงกุล  กรรมการ                            120,000

  6       นางพิสมัย บุณยเกียรติ      กรรมการอิสระ/ประธานกรรมการตรวจสอบ   180,000

  7       นายวิเทียน นิลดำ         กรรมการอิสระ/กรรมการตรวจสอบ         160,000

  8       นายเจน วองอิสริยะกุล     กรรมการอิสระ/กรรมการตรวจสอบ         145,000

  9       นางสาวทิพวรรณ อุทัยสาง   กรรมการอิสระ/กรรมการตรวจสอบ         160,000
  ------- --------------------- ---------------------------------- -----------

หมายเหตุ ที่ประชุมสามัญผู้ถือหุ้นประจำปี 2553 เมื่อวันที่ 30 มีนาคม 2553
มีมติอนุมัติค่าตอบแทนกรรมการบริษัทในปี 2553 เป็นวงเงินไม่เกิน 2.2 ล้านบาท

ค่าตอบแทนผู้บริหารของบริษัท

  หน่วย : บาท

  ---------------------------- -------------- -------------- --------------
  ค่าตอบแทน                     ปี 2553         ปี 2552         ปี 2551

  เงินเดือน โบนัส                 25,315,891     23,410,464     23,787,488
  และเงินสมทบกองทุนสำรองเลี้ยงชีพ                                 
  ---------------------------- -------------- -------------- --------------

การกำกับดูแลกิจการ

บริษัทได้กำหนดนโยบายปฏิบัติตามหลักการและข้อพึงปฏิบัติที่ดีสำหรับกรรมการบริษัท
ซึ่งสอดคล้องกับข้อพึงปฏิบัติที่ดีสำหรับกรรมการบริษัทจดทะเบียน (Code of Best Practices
for Directors of Listed Company) ตามแนวทางของตลาดหลักทรัพย์แห่งประเทศไทย
การกำหนดบทบัญญัติต่างๆ จะยึดให้เป็นแนวทางให้ปฏิบัติได้จริง
นอกจากนี้บริษัทได้นำหลักการกำกับดูแลกิจการที่ดี (Good Corporate Governance) 15 ข้อ
มาใช้เป็นแนวทางในการพัฒนานโยบาย เพื่อให้การบริหารงาน และการดำเนินธุรกิจของบริษัท
เป็นไปอย่างมีประสิทธิภาพ และโปร่งใส อันจะเป็นการให้ความคุ้มครอง
และเพิ่มความเชื่อมั่นแก่ผู้ถือหุ้น นักลงทุน พนักงาน และผู้เกี่ยวข้องทุกฝ่าย
โดยบริษัทได้กำหนดหลักการกำกับดูแลกิจการที่ดีให้ที่ประชุมคณะกรรมการพิจารณาโดยมีแนวปฏิบัติดังต่อไปนี้

1.  นโยบายเกี่ยวกับการกำกับดูแลกิจการ บริษัทกำหนดให้คณะกรรมการบริษัทถือปฏิบัติดังนี้

-   บริหารงานด้วยความระมัดระวังและรับผิดชอบต่อการปฏิบัติหน้าที่ด้วยความสามารถและประสิทธิภาพที่เพียงพอ
    เพื่อให้เกิดประโยชน์สูงสุดต่อผู้ถือหุ้น

-   ดำเนินงานด้วยความโปร่งใส สามารถตรวจสอบได้
    เปิดเผยข้อมูลอย่างสม่ำเสมอและเพียงพอแก่สาธารณะ ผู้ถือหุ้น และผู้ที่เกี่ยวข้องทุกฝ่าย

-   ให้ความสำคัญต่อระบบการควบคุมและการตรวจสอบภายใน
    รวมทั้งดำเนินธุรกิจโดยคำนึงถึงความเสี่ยงอยู่เสมอ
    โดยมีการควบคุมและบริหารความเสี่ยงอย่างใกล้ชิด

-   ดูแลมิให้เกิดปัญหาความขัดแย้งทางผลประโยชน์
    รับผิดชอบต่อการตัดสินใจและการกระทำของตนเอง

-   การปฏิบัติต่อผู้ถือหุ้น และผู้มีส่วนได้ส่วนเสียอย่างเท่าเทียมกัน
    และต้องดำรงไว้ซึ่งความเป็นธรรมต่อคู่ค้า ผู้ถือหุ้นและผู้มีส่วนได้เสียทุกกลุ่ม

2.  สิทธิของผู้ถือหุ้น บริษัทจะให้ความสำคัญเกี่ยวกับสิทธิของผู้ถือหุ้นอย่างเท่าเทียมกันดังนี้

    -   สิทธิในการได้รับข้อมูลของบริษัท

    -   สิทธิในการออกเสียง

    -   สิทธิที่จะได้รับการดูแลอย่างเป็นธรรม
        โดยผู้ถือหุ้นจะได้รับการดูแลอย่างเท่าเทียมกันในสิทธิต่างๆ ที่ผู้ถือหุ้นพึงมีและพึงได้

3.  สิทธิของผู้มีส่วนได้ส่วนเสีย
    บริษัทได้ให้ความสำคัญต่อสิทธิของผู้มีส่วนได้ส่วนเสียทุกกลุ่มโดยมีรายละเอียดดังนี้

-   ผู้ถือหุ้น : บริษัทมีความมุ่งมั่นที่จะเป็นตัวแทนที่ดีของผู้ถือหุ้นในการดำเนินธุรกิจอย่างโปร่งใส
    โดยคำนึงถึงการเจริญเติบโตของมูลค่าบริษัทในระยะยาว และผลตอบแทนที่ดี

-   พนักงาน : บริษัทถือว่าพนักงานเป็นปัจจัยสำคัญ ในความสำเร็จของบริษัท
    มีจัดอบรมพัฒนาความสามารถในการทำงานให้เป็นระดับมืออาชีพ
    ให้ความมั่นใจในคุณภาพของชีวิตการทำงานอย่างเท่าเทียม เสมอภาพ
    และสอดคล้องกับข้อกำหนดของกฎหมาย และได้รับผลตอบแทนและสวัสดิการที่เหมาะสม

-   คู่ค้า : บริษัทมีการซื้อสินค้าและบริการจากคู่ค้าโดยเป็นไปตามเงื่อนไขทางการค้า
    รวมถึงการปฏิบัติตามสัญญาต่อคู่ค้า
    และจะปฏิบัติตามเงื่อนไขข้อตกลงเกี่ยวกับการกู้ยืมอย่างเคร่งครัด

-   เจ้าหนี้: บริษัท จะรักษา และปฏิบัติตามเงื่อนไขที่มีต่อเจ้าหนี้โดยเคร่งครัด

-   ลูกค้า: บริษัทมีความมุ่งมั่นในการสร้างพึงพอใจ และรับผิดชอบต่อลูกค้า
    โดยรักษาคุณภาพและมาตรฐานในผลิตภัณฑ์ และบริการที่ดี
    รวมทั้งมีมาตรการในการเก็บรักษาความลับของลูกค้า
    และมีบุคลากรที่ทำหน้าที่รับคำร้องเรียนของลูกค้า

-   คู่แข่ง: บริษัทจะประพฤติตามกรอบกติกาการแข่งขันที่ดี
    รักษาบรรทัดฐานของข้อพึงปฏิบัติในการแข่งขัน
    หลีกเลี่ยงวิธีการที่ไม่สุจริตเพื่อก่อให้เกิดความได้เปรียบในการแข่งขันที่ไม่เป็นธรรม
    หรือทำลายคู่แข่งขัน

-   ชุมชน และสังคม: บริษัทมีความรับผิดชอบต่อสภาพแวดล้อมของชุมชน และสังคม
    โดยมีมาตรการในการดูแลรักษาเครื่องใช้อุปกรณ์ในการดำเนินงานของบริษัทเพื่อป้องกันสภาพแวดล้อมจากมลภาวะที่อาจเกิดขึ้น

4.  การประชุมผู้ถือหุ้น ในการประชุมแต่ละครั้ง
    ผู้ถือหุ้นสามารถสอบถามและแสดงความคิดเห็นและข้อเสนอแนะแก่บริษัทได้
    นอกจากนั้นหลังจากที่บริษัทได้เข้าจดทะเบียนในตลาดหลักทรัพย์แล้ว
    บริษัทจะจัดให้มีประธานคณะกรรมการ ตัวแทนจากคณะกรรมการตรวจสอบ ผู้สอบบัญชี
    และที่ปรึกษาทางกฎหมายเข้าร่วมประชุมเพื่อตอบข้อซักถามต่างๆ
    เพื่อให้ผู้ถือหุ้นสามารถตรวจสอบการดำเนินงานของบริษัทได้อย่างถูกต้องเหมาะสม

5.  ภาวะผู้นำและวิสัยทัศน์ คณะกรรมการได้มีส่วนร่วมในการกำหนด (หรือให้ความเห็นชอบ)
    วิสัยทัศน์ ภารกิจ กลยุทธ์ เป้าหมาย แผนธุรกิจ และงบประมาณของบริษัท
    ตลอดจนการกำกับดูแลให้ฝ่ายบริหารดำเนินการตามบทบาทหน้าที่
    ให้เป็นไปตามแผนธุรกิจและงบประมาณที่กำหนดไว้อย่างมีประสิทธิภาพและประสิทธิผล
    เพื่อเพิ่มมูลค่าทางเศรษฐกิจสูงสุดให้แก่กิจการ และความมั่นคงสูงสุดให้แก่ผู้ถือหุ้น
    มีการจัดตั้งคณะกรรมการตรวจสอบเพื่อช่วยดูแลรายงานทางการเงิน และระบบควบคุมภายใน
    และเปิดเผยข้อมูลของบริษัทในกรณีที่เกิดรายการที่เกี่ยวโยงกัน
    หรือรายการที่อาจจะมีความขัดแย้งทางผลประโยชน์ให้มีความถูกต้อง และครบถ้วน

6.  ความขัดแย้งทางผลประโยชน์ ในการทำรายการที่อาจจะมีความขัดแย้งทางผลประโยชน์
    คณะกรรมการและผู้บริหารของบริษัทจะพิจารณาความเหมาะสมอย่างรอบคอบ
    โดยคำนึงถึงผลประโยชน์ของบริษัทเป็นหลัก ซึ่งมาตรการในการอนุมัติรายการระหว่างกัน
    ตลอดจนกำหนดนโยบายและแนวโน้มในการทำรายการระหว่างกันในอนาคตให้เป็นไปตามที่ได้รับอนุมัติจากที่ประชุมคณะกรรมการตรวจสอบ
    ครั้งที่ 1/2549 เมื่อวันที่ 29 มีนาคม 2549 และที่ประชุมคณะกรรมการบริษัท ครั้งที่ 2/2549
    เมื่อวันที่ 29 มีนาคม 2549

7.  จริยธรรมธุรกิจ บริษัทได้ออกข้อพึงปฏิบัติเกี่ยวกับจรรยาบรรณ (Code of Ethics)
    ของคณะกรรมการ
    ฝ่ายจัดการและพนักงานเพื่อให้ผู้ที่เกี่ยวข้องยึดถือเป็นแนวทางในการปฏิบัติหน้าที่

8.  การถ่วงดุลกรรมการที่ไม่เป็นผู้บริหาร บริษัทได้แต่งตั้งกรรมการบริษัท
    โดยไม่ให้บุคคลหรือกลุ่มบุคคลใดมีอำนาจในการตัดสินใจแต่เพียงบุคคลเดียวหรือกลุ่มเดียว
    โดยกำหนดให้มีกรรมการอิสระจำนวน 4 ท่าน ซึ่งมากกว่า 1 ใน 3 ของคณะกรรมการทั้งคณะ
    ทั้งนี้เพื่อให้การบริหารงานมีประสิทธิภาพและสร้างกลไกการตรวจสอบและถ่วงดุล

9.  การรวมหรือแยกตำแหน่ง
    บริษัทแยกหน้าที่ความรับผิดชอบของประธานกรรมการและกรรมการผู้จัดการออกจากกัน
    โดยมิให้บุคคลคนเดียวดำรงตำแหน่งทั้งสองควบคู่กัน ทั้งนี้
    ก็เพื่อเป็นการแบ่งแยกหน้าที่ในการกำหนดนโยบายการกำกับ,ดูแลและการบริหารงานประจำ
    นอกจากนี้บริษัทได้กำหนดขอบเขตอำนาจหน้าที่
    ของคณะกรรมการและกรรมการผู้จัดการไว้อย่างชัดเจน
    ทำให้ประธานกรรมการและกรรมการผู้จัดการไม่มีอำนาจเบ็ดเสร็จ
    และมีการถ่วงดุลในกิจการที่สำคัญซึ่งจะต้องได้รับการอนุมัติจากคณะกรรมการของบริษัทหรือที่ประชุมผู้ถือหุ้น
    รวมทั้งอำนาจที่มอบให้กรรมการผู้จัดการ
    หรือคณะกรรมการบริษัทจะไม่สามารถอนุมัติรายการใดๆ
    ที่ตนเองหรือบุคคลที่มีความขัดแย้งทางผลประโยชน์ มีส่วนได้เสีย
    หรืออาจมีความขัดแย้งทางผลประโยชน์ในลักษณะอื่นใดกับบริษัท

10. ค่าตอบแทนกรรมการและเจ้าหน้าที่ระดับบริหาร
    ค่าตอบแทนกรรมการจะต้องได้รับอนุมัติจากที่ประชุมผู้ถือหุ้น
    มีความเหมาะสมกับหน้าที่และความรับผิดชอบที่ได้รับมอบหมายส่วนค่าตอบแทนของเจ้าหน้าที่ระดับบริหารเป็นไปตามหลักการและนโยบายที่คณะกรรมการบริษัทกำหนดซึ่งสอดคล้องกับหน้าที่ความรับผิดชอบ
    รวมทั้งผลการดำเนินงานของบริษัทและผลการปฏิบัติงานของเจ้าหน้าที่ระดับบริหารแต่ละท่าน

การป้องกันการนำข้อมูลภายในไปใช้ประโยชน์ของผู้บริหาร

1.  บริษัทกำหนดให้มีการป้องกันการนำข้อมูลของบริษัทไปใช้
    โดยกำหนดให้หน่วยงานที่รู้ข้อมูลห้ามนำข้อมูลไปเปิดเผยยังหน่วยงานหรือบุคคลที่ไม่เกี่ยวข้อง

2.  ผู้บริหารของบริษัทที่ได้รับข้อมูลทางการเงินของบริษัท
    ต้องไม่ใช้ประโยชน์จากข้อมูลดังกล่าวก่อนที่จะเปิดเผยสู่สาธารณชน
    โดยการกำหนดห้ามผู้บริหารทำการซื้อขายหลักทรัพย์ของบริษัทเป็นระยะเวลา 1 เดือน
    ก่อนที่งบการเงินจะเปิดเผยสู่สาธารณชน

3.  เมื่อหลักทรัพย์ของบริษัทเข้าจดทะเบียนในตลาดหลักทรัพย์แห่งประเทศไทย
    บริษัทกำหนดให้กรรมการและผู้บริหารมีหน้าที่รายงานการถือหลักทรัพย์ในบริษัทตามมาตรา 59
    เพื่อให้เป็นไปตามประกาศสำนักงานคณะกรรมการ ก.ล.ต. ที่ สจ. 14/2540
    เรื่องการจัดทำและเปิดเผยรายการถือหลักทรัพย์ ลงวันที่ 12 พฤษภาคม 2540
    และได้กำหนดโทษตามพระราชบัญญัติหลักทรัพย์และตลาดหลักทรัพย์ พ.ศ. 2535
    และตามกฎเกณฑ์ข้อกำหนดของตลาดหลักทรัพย์แห่งประเทศไทย
    รวมถึงได้กำหนดโทษทางวินัยสำหรับผู้แสวงหาผลประโยชน์จากการนำข้อมูลภายในบริษัทไปใช้หรือนำไปเปิดเผยจนอาจทำให้บริษัทได้รับความเสียหาย
    โดยพิจารณาลงโทษตามควรแก่กรณี ได้แก่ การตักเตือนด้วยวาจา การตักเตือนเป็นอักษร
    การภาคทัณฑ์ ตลอดจนการเลิกจ้างพันสภาพการเป็นพนักงานด้วยเหตุไล่ออก ปลดออก
    หรือให้ออกแล้วแต่กรณี เป็นต้น

การประชุมคณะกรรมการบริษัท

คณะกรรมการต้องมีการประชุมอย่างน้อยหนึ่งครั้งทุกสามเดือน
และอาจมีการประชุมเพิ่มเติมได้ตามความจำเป็น
และกรรมการสามารถเสนอเรื่องเพิ่มเติมให้ที่ประชุมพิจารณาได้
รวมทั้งสามารถแสดงความคิดเห็นต่อที่ประชุมได้อย่างเปิดเผยและตรงไปตรงมาโดยบริษัทจะจัดทำรายงานการประชุมคณะกรรมการทุกครั้ง

การเข้าร่วมประชุมของคณะกรรมการ

+---------------------------+----------+---------+----------+---------+
| ชื่อกรรมการ                 | กรร      |         | กรรมกา   |         |
|                           | มการบริษัท |         | รตรวจสอบ |         |
+---------------------------+----------+---------+----------+---------+
|                           | 2553     | 2552    | 2553     | 2552    |
+---------------------------+----------+---------+----------+---------+
| 0.  นายสนั่น เอกแสงกุล       | 4/4      | 5/5     | -        | -       |
+---------------------------+----------+---------+----------+---------+
| 1.  นางสาวเพชรรัตน์         | 4/4      | 5/5     | -        | -       |
|     เอกแสงกุล              |          |         |          |         |
+---------------------------+----------+---------+----------+---------+
| 2.  นายสนิท เอกแสงกุล       | 4/4      | 5/5     | -        | -       |
+---------------------------+----------+---------+----------+---------+
| 3.  นายวิชัย เอกแสงกุล       | 4/4      | 5/5     | -        | -       |
+---------------------------+----------+---------+----------+---------+
| 4.  นางสาวสิรินันท์ เอกแสงกุล  | 4/4      | 5/5     | -        | -       |
+---------------------------+----------+---------+----------+---------+
| 5.  นางพิสมัย บุณยเกียรติ      | 4/4      | 5/5     | 4/4      | 5/5     |
+---------------------------+----------+---------+----------+---------+
| 6.  นายวิเทียน นิลดำ         | 4/4      | 5/5     | 4/4      | 5/5     |
+---------------------------+----------+---------+----------+---------+
| 7.  นายเจน วองอิสริยะกุล     | 3/4      | 4/5     | 3/4      | 4/5     |
+---------------------------+----------+---------+----------+---------+
| 8.  นางสาวทิพวรรณ อุทัยสาง   | 4/4      | 5/5     | 4/4      | 5/5     |
+---------------------------+----------+---------+----------+---------+

หมายเหตุ X/X = จำนวนครั้งที่เข้าร่วมประชุม/จำนวนครั้งที่จัดประชุม

คณะอนุกรรมการ

คณะกรรมการบริษัทได้แต่งตั้งคณะกรรมการตรวจสอบประกอบด้วยกรรมการอิสระจำนวน 4 ท่าน
เพื่อช่วยตรวจสอบการกำกับดูแลกิจการของบริษัท
โดยกำหนดอำนาจและหน้าที่ของคณะกรรมการตรวจสอบเป็นไปตามขอบเขตอำนาจหน้าที่ของคณะกรรมการตรวจสอบตามข้อกำหนดของตลาดหลักทรัพย์แห่งประเทศไทย
ซึ่งคณะกรรมการตรวจสอบจะมีการประชุมร่วมกันเป็นประจำอย่างน้อยไตรมาสละ 1 ครั้ง
หรือจัดให้มีการประชุมเป็นพิเศษในกรณีที่มีวาระเร่งด่วนและรายงานตรงต่อคณะกรรมการบริษัท
คณะกรรมการตรวจสอบมีวาระการดำรงตำแหน่งคราวละ 2 ปี
ซึ่งคณะกรรมการชุดปัจจุบันมีกำหนดพ้นการดำรงตำแหน่งตามวาระในปี 2554
ซึ่งคณะกรรมการบริษัทจะพิจารณาแต่งตั้งคณะกรรมการตรวจสอบต่อไป

นอกจากนี้
คณะกรรมการบริษัทคงอยู่ระหว่างการหารือร่วมกับคณะกรรมการตรวจสอบถึงการแต่งตั้งคณะอนุกรรมการอื่น
อาทิ คณะอนุกรรมการพิจารณาค่าตอบแทน และ คณะอนุกรรมการสรรหา เป็นต้น
เพื่อให้สอดคล้องกับหลักการกำกับกิจการที่ดีของบริษัทจดทะเบียน

ระบบการควบคุมและตรวจสอบภายใน

บริษัทจัดให้มีระบบการควบคุมและการตรวจสอบภายในทั้งในระดับบริหาร
และระดับปฏิบัติงานเพื่อให้มีประสิทธิภาพ โดยได้กำหนดภาระหน้าที่
อำนาจการดำเนินการของผู้ปฏิบัติงาน ผู้บริหาร ไว้อย่างชัดเจน
มีการควบคุมดูแลการใช้ทรัพย์สินของบริษัทให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามควบคุมและประเมินผลออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม
บริษัทมีการว่าจ้างผู้ตรวจสอบระบบภายในซึ่งจะรายงานโดยตรงต่อคณะกรรมการตรวจสอบ
และดำเนินการให้ผู้สอบบัญชีของบริษัทได้ประเมินและทบทวนระบบการควบคุมภายในของบริษัทในการตรวจสอบงบการเงินประจำปีนอกจากนี้
บริษัทได้จัดให้มีคู่มือการตรวจสอบภายในของบริษัทเพื่อใช้ในการปฏิบัติงาน

รายงานของคณะกรรมการ

คณะกรรมการบริษัทเป็นผู้รับผิดชอบต่อการดำเนินธุรกิจของบริษัท การกำกับดูแลกิจการ
รวมทั้งงบการเงิน และสารสนเทศทางการเงินที่จะปรากฏในแบบแสดงรายการข้อมูลประจำปี
และรายงานประจำปีของบริษัท

การแต่งตั้งเลขานุการบริษัท

ที่ประชุมคณะกรรมการบริษัทได้มอบหมายให้นายสาโรช จันทะดี
ตำแหน่งผู้จัดการสำนักกรรมการผู้จัดการ ทำหน้าที่เลขานุการบริษัท
เพื่อให้การบริหารงานของบริษัทดำเนินไปอย่างมีประสิทธิภาพตามหลักการกำกับดูแลกิจการที่ดี ดังนี้

-   ให้คำแนะนำด้านกฎหมายและกฎเกณฑ์ต่างๆ ที่คณะกรรมการจำเป็นต้องรับทราบและปฏิบัติ

-   ดูแลกิจการต่างๆ ของคณะกรรมการ

-   ประสานงานให้มีการปฏิบัติตามมติคณะกรรมการอย่างมีประสิทธิภาพ

ความสัมพันธ์กับผู้ลงทุน

บริษัทมีนโยบายให้ฝ่ายบริหารเปิดเผยข้อมูลที่จะมีผลกระทบต่อการตัดสินใจของผู้ลงทุนที่ตรงต่อความเป็นจริงและเชื่อถือได้
โดยเฉพาะข้อมูลที่สำคัญที่มีผลกระทบกับบริษัทตามกฎระเบียบของคณะกรรมการ กลต.
และตลาดหลักทรัพย์ หรือผู้ลงทุนสามารติดตามข้อมูลของบริษัทได้โดยตรงที่นายสนิท เอกแสงกุล
หมายเลขโทรศัพท์ 02-941-6931 หรือรับข่าวสารจาก www.easonpaint.co.th

ข้อพิพาทด้านแรงงานที่สำคัญ บริษัทไม่มีข้อพิพาทด้านแรงงานใดๆ

นโยบายการพัฒนาพนักงานและการจูงใจ

บริษัทมีนโยบายสนับสนุนการพัฒนาพนักงาน
ซึ่งถือเป็นทรัพยากรสำคัญในการดำเนินกิจการของบริษัทรวมถึงการปลูกฝังให้พนักงานมีทัศนคติที่ดีต่อองค์กรเพื่อพัฒนาทักษะความรู้ในการปฏิบัติงานเพื่อให้เกิดประสิทธิผลและความปลอดภัยสูงสุด
โดยบริษัทได้จัดอบรมหลักสูตรต่างๆ อย่างสม่ำเสมอให้แก่พนักงานทุกระดับ
ตั้งแต่พนักงานที่เริ่มเข้าทำงานกับบริษัทจะต้องผ่านการปฐมนิเทศ ตลอดจนการฝึกอบรมหลักสูตรต่างๆ
ที่เกี่ยวเนื่องกับการปฏิบัติงาน

-   หลักสูตรปฐมนิเทศพนักงาน (Orientation) เช่น
    ประวัติความเป็นมาของบริษัทและคณะผู้บริหาร ผลิตภัณฑ์และขั้นตอนการผลิตเบื้องต้น
    กฎระเบียบข้อบังคับและสวัสดิการของบริษัทฯ นโยบายและเป้าหมายคุณภาพของบริษัท
    ความปลอดภัยเบื้องต้น ความรู้เบื้องต้นระบบคุณภาพ ISO 9000 ISO/TS 16949
    และการใช้สารเคมีอย่างปลอดภัย เป็นต้น

-   หลักสูตรมาตรฐานที่จำเป็นของแต่ละตำแหน่งงาน เช่น
    ความรู้ความเข้าใจในผลิตภัณฑ์และอุตสาหกรรมการผลิตสี ทฤษฎีและองค์ประกอบสี
    ความรู้พื้นฐานเกี่ยวกับวัตถุดิบที่ใช้โรงงาน ขั้นตอนการผลิตสีแต่ละประเภท
    การควบคุมและทดสอบคุณภาพผลิตภัณฑ์ การวิจัยและพัฒนาผลิตภัณฑ์ เป็นต้น

-   หลักสูตรเพื่อพัฒนาทักษะและความสามารถของแต่ละตำแหน่งงาน (Job Enhancement) เช่น
    ภาวะผู้นำ เทคนิคการสร้างและการทำงานเป็นทีม เทคนิคการสอนงาน
    การแก้ปัญหาและการตัดสินใจ การสื่อสารภายในองค์กร การเจรจาต่อรอง และ
    การบริหารการผลิต เป็นต้น

-   กิจกรรมส่งเสริมและพัฒนาองค์ความรู้ในองค์กร (Knowledge Management)
    ในรูปแบบของกิจกรรมต่างๆ เช่น จัดให้มีห้องสมุดเพื่อการศึกษาค้นคว้าของพนักงาน
    จัดทำวารสารรั้วสีเขียวรายไตรมาสเพื่อเผยแพร่บทความความรู้และข่าวสารต่างๆ และ
    EASON Knowledge Sharing สำหรับรวบรวมบทเรียนของปัญหาในการทำงาน
    เพื่อถ่ายทอดให้กับหน่วยงานอื่นในองค์กรได้นำไปปรับใช้เป็นแนวทางในการแก้ปัญหา เป็นต้น

การดำเนินงานด้านความปลอดภัยอาชีวอนามัย

ในปี 2553 บริษัทได้เข้าร่วมโครงการอบรมและรับคำปรึกษาการจัดการด้านสิ่งแวดล้อม ISO14001
กับสำนักงานมาตรฐานผลิตภัณฑ์อุตสาหกรรม โดยได้รับการตรวจสอบโครงการระยะแรกเสร็จสิ้นแล้ว
และคาดว่าจะได้รับการรับรองระบบ ISO14001 ภายในไตรมาสที่ 2 ปี 2554

สำหรับงานด้านความปลอดภัย บริษัทได้มีโครงการให้ความรู้ด้านความปลอดภัย การอนุรักษ์พลังงาน
การจัดการด้านสิ่งแวดล้อม
ตลอดจนการซ้อมป้องกันระงับอัคคีภัยโดยร่วมมือกับผู้ประกอบการและหน่วยงานราชการในพื้นที่
เพื่อเป็นการคืนประโยชน์และสร้างความสัมพันธ์ที่ดีระหว่างบริษัทกับชุมชน
นอกจากนี้บริษัทได้เข้าร่วมโครงการเอดส์และวัณโรคกับกรมสวัสดิการและคุ้มครองแรงงานและได้รับรางวัลระดับ
Gold ในปี 2552 และรางวัลระดับ Platinum ปี 2553

ดูแลด้วยความรับผิดชอบ

“ดูแลด้วยความรับผิดชอบ” หรือ “Responsible Care” (RC) คือ
คำมั่นสัญญาของผู้ประกอบอุตสาหกรรมเคมีที่มีต่อความรับผิดชอบในการปรับปรุงประสิทธิผลในด้านสุขภาพ
ความปลอดภัย และการปกป้องสิ่งแวดล้อมต่อสังคมส่วนรวมจากการดำเนินธุรกิจ
ซึ่งบริษัทได้เข้าร่วมเป็นสมาชิกกลุ่ม RC ตั้งแต่ปี 2542 เป็นต้นมา
และถือเป็นส่วนสำคัญในการสร้างความเชื่อมั่นให้กับชุมชนโดยรอบ
และช่วยสนับสนุนให้การดำเนินธุรกิจของบริษัทมีการพัฒนาเติบโตและเป็นมิตรกับสิ่งแวดล้อมอย่างยั่งยืน